Papa Lav XIV.
Nagovor prije molitve Angelusa
Castel Gandlofo

[bookmark: _d3yvhgdu6kz6]Draga braćo i sestre, blagoslovljena vam nedjelja!

Nakon prispodobe o sijaču Isus nastavlja govoriti mnoštvu služeći se novim slikama: o dobroj pšenici i kukolju, o gorušičinu zrnu i o kvascu u brašnu (usp. Mt 13,24-43).

Riječ je o trima kratkim prispodobama koje nam žele približiti dolazak Božjega kraljevstva u ljudsku povijest, njegovo djelovanje u životima ljudi te način na koji ono raste, širi se i iznutra preobražava svijet. Tim nam slikama Isus skreće pozornost da ne zamišljamo Boga kao moćnika koji silom nameće svoju vlast, osvaja prostor kako bi vladao te kako dolazi u slavodobitnom trijumfu.

Naprotiv, Bog bira ono što je maleno. Upravo je u toj malenosti znak Njegove nenametljive ljubavi koja čovjeku ostavlja slobodu da ga prihvati ili odbaci. On pronalazi put i usred kukolja, djeluje tiho i neprimjetno poput najmanjega sjemena te, poput kvasca, nečujno prožima tijesto i iznutra ga mijenja.

Braćo i sestre, ovim nam prispodobama Isus otkriva nešto vrlo važno o načinu na koji Bog djeluje u našem životu i u povijesti. Često očekujemo nešto spektakularno. Priželjkujemo Boga koji će odozgor snažno intervenirati i odmah iščupati kukolj zla. Zamišljamo Boga kao silnog i moćnog, a nažalost takvu sliku nerijetko prenosimo i na vlastiti način življenja kršćanstva te na život Crkve.

Međutim, Božje se kraljevstvo širi i usred kukolja. Ono od nas traži pogled koji zna prepoznati dobro što niče i među sjenama zla, bez brzopletih i površnih osuda. Dolazi poput najmanjega sjemena i zato od nas traži strpljenje – da znamo pratiti procese, prepoznavati ga u malenim svakodnevnim stvarima i u jednostavnosti običnoga života. Raste nevidljivo, poput kvasca u tijestu. Upravo nas zato oslobađa obeshrabrenosti i poziva na povjerenje čak i onda kada nam se čini da je Bog daleko ili da šuti. A istina je da nas On uvijek prati i da Njegova ljubav neprestano djeluje za naše dobro.

Takav Božji način djelovanja treba postati i naš način života, kako pojedinačno tako i kao Crkve, u svijetu koji nas okružuje. Pozvani smo živjeti evanđeoskim stilom: ne suprotstavljati se drugima brzopleto i s ohološću, ne nametati se koristeći moć i silu te nikada ne izgubiti povjerenje u Božje djelovanje.

Kako je govorio tadašnji kardinal Joseph Ratzinger, potrebno je prihvatiti logiku sjemena. To nije logika uspjeha i veličine, nego put koji od nas traži da postanemo maleni i da služimo životu drugih ljudi (usp. Govor na susretu kateheta i vjeroučitelja, 10. prosinca 2000.). Tako ćemo i sami postati poput malenoga evanđeoskog sjemena koje donosi plod i poput kvasca ljubavi koji iznutra preobražava tijesto ovoga svijeta.

Pomolimo se Presvetoj Djevici Mariji, koja je u poniznosti svojega srca prihvatila sjeme Božje riječi, da nas prati na našem životnom putu i zagovara pred svojim Sinom.
